અમદાવાદ: ગુજરાતના ઉનામાં થયેલા દલિત અત્યાચારનો મુદ્દો રાજ્યસભામાં માયાવતીએ ઉઠાવ્યા બાદ સમગ્ર દેશભરમાં તેના ગંભીર પડઘા પડ્યાં હતાં. વિવિધ રાજકીય પક્ષના નેતાઓ ગુજરાત તરફ દોડી આવે છે, ત્યારે આ મામલો વડાપ્રધાન નરેન્દ્ર મોદીએ પણ ગંભીરતાથી લીધો હતો. આ મુદ્દે નરેન્દ્ર મોદીએ તમામ વિગતો સાથેનો એક અહેવાલ ગુજરાત સરકાર પાસે માંગ્યો હતો, જે મોદીના ખાસ મનાતા કે.કૈલાશનાથને તૈયાર કરીને મોકલ્યો છે. આ જ રીતે ભાજપના રાષ્ટ્રીય અધ્યક્ષ અમિત શાહે પણ ઉના અત્યાચારનો અને સરકારે લીધેલા પગલાનો અહેવાલ ખાનગી રીતે મંગાવ્યો છે. ત્યારે ભાજપના બે રાષ્ટ્રીય નેતાઓ આગામી 72 કલાકમાં નક્કી કરશે કે ગુજરાતમાં આગામી દિવસોમાં કેવા ફેરફાર કરવા. ખાસ કરીને છેલ્લા લાંબા સમયથી વિવાદોમાં રહેલા આનંદીબેન પટેલની વિદાય સુધીનો કઠોર નિર્ણય લઇ શકે છે.